Steinhoff se resultate mis spertyd | Netwerk24
Steinhoff se resultate mis spertyd
Deur Nellie Brand-Jonker 30 Januarie 2018 15:03
Steinhoff gaan nie sy resultate vir die boekjaar tot einde September Woensdag of einde Januarie uitreik soos daar vereis word nie.
Sy aandeelprys het Dinsdag namiddag 10% gedaal.
Die maatskappy het in 'n verklaring sy aandeelhouers verwys na sy aankondiging van 5 Desember waarin sy toesighoudende direksie gesê het die uitreiking van sy finansiële jaarstate word uitgestel. Steinhoff het toe gesê dit was omdat nuwe inligting aan die lig gekom het wat hom genoop het om die ouditfirma PwC te huur om sekere ongerymdhede met sy boekhouding te ondersoek.
Volgens Steinhoff duur die ondersoek deur PwC nog voort.
Die maatskappy het die markowerheid in Nederland ingelig hy kan nie ingevolge wetsvereistes sy jaarstate teen 31 Januarie (Woensdag) uitreik nie.
Volgens Steinhoff gaan die maatskappy se aandele nieteenstaande die verstreke sperdatum steeds op die Frankfurt-aandelebeurs en op die JSE verhandel.
Die JSE het in Desember nadat die Steinhoff-bom gebars het oor die ongerymdhede, gesê die maatskappy moet ingevolge die Frankfurt-aandelebeurs waar hy sy hoofnotering het, voor einde Januarie sy jaarstate uitreik.
'n Verdere kennisgewing oor die vordering met die ondersoek en wanneer sy state uitgereik gaan word, sal so spoedig moontlik verskaf word.
Nog 'n ondersoek
Steinhoff het ook aangekondig die kommissie vir maatskappye en intellektuele eiendom (CIPC) het hom opdrag gegee om die ongerymdhede waarna hy verwys, ingevolge die Suid-Afrikaanse maatskappywet te ondersoek.